EL Επίσημη Εφημερίδα της Ευρωπαϊκής Ένωσης L 59/1

ΑΠΌΦΑΣΗ (ΕΕ) 2016/286 ΤΗΣ ΕΠΙΤΡΟΠΉΣ

της 1ης Οκτωβρίου 2014

σχετικά με την κρατική ενίσχυση αριθ. SA.20867 (12/C) (πρώην 12/NN), την οποία έθεσε σε εφαρμογή η Ιταλία υπέρ της Carbosulcis S.p.A.

[κοινοποιηθείσα υπό τον αριθμό C(2014) 6836]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,

Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

Έχοντας υπόψη το άρθρο 107 παράγραφος 3 στοιχείο ε) της Συνθήκης για τη λειτουργία της Ευρωπαϊκής Ένωσης,

Έχοντας υπόψη την απόφαση 2010/787/ΕΕ του Συμβουλίου, της 10ης Δεκεμβρίου 2010, σχετικά με τις Κρατικές Ενισχύσεις που διευκολύνουν την παύση λειτουργίας μη ανταγωνιστικών ανθρακωρυχείων (1),

Αφού κάλεσε τους ενδιαφερομένους να υποβάλουν τις παρατηρήσεις τους σύμφωνα με τις προαναφερόμενες διατάξεις (2), και έχοντας υπόψη τις παρατηρήσεις αυτές,

Εκτιμώντας τα ακόλουθα:

1. ΔΙΑΔΙΚΑΣΙΑ

(1) Η Επιτροπή, έπειτα από καταγγελία που έλαβε, πληροφορήθηκε ότι η Ιταλία χορήγησε κρατική ενίσχυση για την επιδότηση μιας επιχείρησης εκμετάλλευσης ορυχείου, της Carbosulcis SpA («Carbosulcis»), βάσει του άρθρου 11 παράγραφος 14 του νόμου αριθ. 80/2005 σχετικά με τη λήψη έκτακτων μέτρων στο πλαίσιο του σχεδίου δράσης για την οικονομική, κοινωνική και εδαφική ανάπτυξη (3). Με επιστολή της 6ης Σεπτεμβρίου 2006 (που ακολουθήθηκε από υπενθυμιστική επιστολή της 22ας Δεκεμβρίου 2006), η Επιτροπή ζήτησε πρόσθετα πληροφοριακά στοιχεία, τα οποία παρασχέθηκαν με επιστολή της 25ης Ιανουαρίου 2007. Με επιστολές της 22ας Ιουνίου και της 27ης Ιουλίου 2007, η Επιτροπή ζήτησε περαιτέρω πληροφορίες, οι οποίες παρασχέθηκαν σε δύο επιστολές της 15ης Οκτωβρίου 2007. Η Ιταλία υπέβαλε επίσης πληροφοριακά στοιχεία στις 28 Νοεμβρίου 2007.

(2) Με επιστολές της 8ης Σεπτεμβρίου 2008 και της 17ης Ιουνίου 2009 (που ακολουθήθηκαν από υπενθυμιστικές επιστολές στις 6 Οκτωβρίου 2009 και στις 21 Ιανουαρίου 2010), η Επιτροπή ζήτησε πρόσθετες διευκρινίσεις, οι οποίες παρασχέθηκαν αντιστοίχως με επιστολές της 3ης Νοεμβρίου 2008 και της 6ης Μαΐου 2010.

(3) Στις 19 Σεπτεμβρίου 2010 και στις 30 Μαρτίου 2011 πραγματοποιήθηκαν συσκέψεις με τις ιταλικές αρχές.

(4) Με ηλεκτρονική επιστολή της 21ης Οκτωβρίου 2010, η Επιτροπή ζήτησε συμπληρωματικά πληροφοριακά στοιχεία, τα οποία παρασχέθηκαν με επιστολές της 18ης και 23ης Νοεμβρίου 2010 και της 10ης Μαΐου 2011.

(5) Με επιστολή της 20ής Νοεμβρίου 2012, η Επιτροπή ενημέρωσε την Ιταλία για την απόφασή της να κινήσει τη διαδικασία που προβλέπεται στο άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης σχετικά με την εν λόγω ενίσχυση.

(6) Η απόφαση της Επιτροπής να κινήσει τη διαδικασία δημοσιεύτηκε στην Επίσημη Εφημερίδα της Ευρωπαϊκής Ένωσης (4). Η Επιτροπή κάλεσε τους ενδιαφερομένους να υποβάλουν τις παρατηρήσεις τους σχετικά με την εν λόγω ενίσχυση.

(7) Η Ιταλία υπέβαλε τις παρατηρήσεις της με επιστολή της 21ης Δεκεμβρίου 2012. Οι μόνες παρατηρήσεις τρίτων μερών τις οποίες έλαβε η Επιτροπή ήταν εκείνες που υποβλήθηκαν από τους εργαζομένους της Carbosulcis. Με επιστολή της 18ης Μαρτίου 2013, η Επιτροπή διαβίβασε τις παρατηρήσεις των τρίτων μερών στην Ιταλία, παρέχοντάς της τη δυνατότητα να τις σχολιάσει· δεν ελήφθη καμία παρατήρηση.

(8) Το 2013 πραγματοποιήθηκαν αρκετές συσκέψεις και ανταλλαγές πληροφοριών μεταξύ της Επιτροπής και των ιταλικών αρχών και, εντέλει, με επιστολή της 9ης Απριλίου 2014, η Ιταλία υπέβαλε τελικό σχέδιο για την παύση λειτουργίας του ορυχείου (το «σχέδιο παύσης λειτουργίας» ή το «σχέδιο») σύμφωνα με την απόφαση του Συμβουλίου. Το σχέδιο τροποποιήθηκε στις 17 Ιουλίου 2014.

(9) Οι ιταλικές αρχές έχουν τονίσει την επείγουσα ανάγκη να ληφθεί απόφαση σχετικά με την ενίσχυση που προορίζεται να χρηματοδοτήσει την αμετάκλητη εύτακτη μείωση των δραστηριοτήτων του ορυχείου Nuraxi Figus, το οποίο εκμεταλλεύεται η Carbosulcis (το «μέτρο ενίσχυσης» ή το «μέτρο»). Πράγματι, το σχέδιο παύσης λειτουργίας πρέπει να εφαρμοστεί επειγόντως λόγω της ανάγκης να διασφαλιστεί η ελεγχόμενη και ασφαλής παύση λειτουργίας, και παράλληλα να περιοριστούν οι κοινωνικές εντάσεις που αναπτύσσονται στην περιοχή. Ως εκ τούτου, η παρούσα απόφαση περιορίζεται στην εκτίμηση του μέτρου ενίσχυσης που περιγράφεται στην παράγραφο 8 ανωτέρω.

(10) Στις 2 Σεπτεμβρίου 2014, η Ιταλία παραιτήθηκε από τα δικαιώματά της βάσει του άρθρου 342 της ΣΛΕΕ σε συνδυασμό με το άρθρο 3 του κανονισμού αριθ. 1 (5) για την έκδοση της απόφασης στην ιταλική γλώσσα και συμφώνησε να εκδοθεί η απόφαση στην αγγλική γλώσσα.

2. ΛΕΠΤΟΜΕΡΗΣ ΠΕΡΙΓΡΑΦΗ ΤΟΥ ΣΧΕΔΙΟΥ ΠΑΥΣΗΣ ΛΕΙΤΟΥΡΓΙΑΣ

(11) Η Carbosulcis είναι η μόνη εταιρεία στην Ιταλία η οποία εκμεταλλεύεται τον λιθάνθρακα που εξορύσσεται από το ορυχείο Nuraxi Figus στην περιοχή Sulcis-Iglesiente της Σαρδηνίας. Το Nuraxi Figus είναι το μόνο ανθρακωρυχείο σε λειτουργία και η μοναδική ανθρακοφόρος λεκάνη στην Ιταλία. Αποτελείται από μία ενιαία μονάδα παραγωγής. Τα προϊόντα που παράγει η εταιρεία μπορούν να πωληθούν μόνο στην εγχώρια αγορά με σκοπό την παραγωγή ηλεκτρικής ενέργειας (6). Το σύνολο της παραγωγής της Carbosulcis αγοράζεται από τον γειτονικό θερμοηλεκτρικό σταθμό του Portovesme. Ο άνθρακας του Sulcis έχει μέση κατώτερη θερμογόνο δύναμη (NCV) της τάξης των 5 100 kcal/kg, μέση περιεκτικότητα σε θείο 6,5 % και μέση περιεκτικότητα σε τέφρα 15 %. Επομένως, είναι χαμηλής ποιότητας και έχει χαμηλή θερμαντική αξία.

(12) Παρότι το ορυχείο αρχικά προοριζόταν να αποτελέσει μέρος ολοκληρωμένου έργου για την εξόρυξη άνθρακα και την παραγωγή ηλεκτρικής ενέργειας σε υπό κατασκευή μονάδα παραγωγής ενέργειας με καύση άνθρακα, σημειώθηκαν καθυστερήσεις στο έργο. Από το 1996 το ορυχείο τελούσε υπό προσωρινή εκμετάλλευση εν αναμονή της ανάθεσης ολοκληρωμένης σύμβασης παραχώρησης από την περιφέρεια της Σαρδηνίας —η οποία τελικά δεν ανατέθηκε ποτέ.

(13) Σύμφωνα με τις ιταλικές αρχές, η Ιταλία αποφάσισε να εγκαταλείψει οριστικά το αρχικό ολοκληρωμένο έργο και να κλείσει το ορυχείο σύμφωνα με το σχέδιο παύσης λειτουργίας. Από την 1η Ιανουαρίου 2011 η δραστηριότητα στο ορυχείο έχει περιοριστεί ουσιαστικά στη διατήρηση της ελάχιστης παραγωγής και στην εκτέλεση εργασιών συντήρησης που είναι αναγκαίες για να διασφαλιστεί η ασφάλεια της μονάδας. Οι δραστηριότητες αυτές εντάσσονται στο πλαίσιο της προετοιμασίας για την εφαρμογή του σχεδίου παύσης λειτουργίας. Το σχέδιο παύσης λειτουργίας προβλέπει τη διακοπή της επιδοτούμενης εξόρυξης άνθρακα έως το τέλος του 2018 και την ολοκλήρωση των μέτρων ασφαλείας για τον παροπλισμό του ορυχείου έως το τέλος του 2027.

(14) Η Ιταλία τόνισε την ιδιαίτερα μειονεκτική οικονομική και κοινωνική κατάσταση της περιοχής Sulcis-Iglesiente, όπου το ποσοστό ανεργίας είναι υψηλότερο σε σχέση με την υπόλοιπη χώρα. Οι εικαζόμενες προοπτικές πιθανής αιφνίδιας παύσης λειτουργίας του ορυχείου έχουν ήδη προκαλέσει σοβαρές κοινωνικές εντάσεις που εκδηλώνονται με [διαμαρτυρίες και] διαδηλώσεις.

2.1. Νομική βάση και χορηγούσα αρχή

(15) Η νομική βάση για το μέτρο ενίσχυσης ήταν ο νόμος αριθ. 99/2009 και η απόφαση του συμβουλίου της αυτόνομης περιφέρειας της Σαρδηνίας αριθ. 53/75 της 20ής Δεκεμβρίου 2013. Η περιφέρεια της Σαρδηνίας και ο υπουργός Οικονομικής Ανάπτυξης είναι οι χορηγούσες αρχές του μέτρου ενίσχυσης.

2.2. Το σχέδιο παύσης λειτουργίας

(16) Σύμφωνα με το σχέδιο παύσης λειτουργίας, ο παροπλισμός του ορυχείου πρόκειται να πραγματοποιηθεί σε τρεις φάσεις: 1. ολοκλήρωση της εξόρυξης άνθρακα από το τμήμα εκμετάλλευσης W3 με τη μέθοδο του επιμήκους ευθύγραμμου μετώπου· σφράγιση των στοών και εκτέλεση πρόσθετων έργων για τη διασφάλιση της συνεχούς ασφάλειας των υπόγειων εργοταξίων· 2. παροχή κινήτρων για συνταξιοδότηση και εξόρυξη άνθρακα από τμήματα εκμετάλλευσης με τη μέθοδο του μετώπου μικρού μήκους· 3. ολοκλήρωση της εξόρυξης από τα τμήματα εκμετάλλευσης και μείωση των επιπέδων παραγωγής, έγκριση περαιτέρω κινήτρων για συνταξιοδότηση και πρόσθετων μέτρων για την παροχή συνδρομής στους εργαζομένους για την εύρεση νέων θέσεων εργασίας.

(17) Η παραγωγή άνθρακα εμπορικής χρήσης το 2011 ανερχόταν σε 63 059 τόνους, ενώ το 2018 αναμένεται να εξορυχθούν μόλις 30 000 τόνοι.

(18) Ο στόχος του μέτρου ενίσχυσης είναι η διευκόλυνση της παύσης λειτουργίας του ορυχείου έως το τέλος του 2018, καθώς και η κάλυψη των ζημιών τρέχουσας παραγωγής της περιόδου 2011-2018 που προκύπτουν από τη λειτουργία του ορυχείου σύμφωνα με τους κανόνες που καθορίζονται στην απόφαση του Συμβουλίου. Το μέτρο αποσκοπεί επιπλέον στην κάλυψη έκτακτων δαπανών που προκύπτουν από την οριστική παύση λειτουργίας του ορυχείου.

(19) Το σχέδιο προβλέπει την εφαρμογή διαδικασίας σταδιακής διακοπής της λειτουργίας με κοινωνικά βιώσιμο τρόπο. Η Ιταλία διατείνεται ότι βάσει της εν λόγω προσέγγισης, το 2018 είναι η πλησιέστερη χρονολογία κατά την οποία μπορεί να κλείσει το ορυχείο. Ο αριθμός των εργαζομένων θα μειωθεί σταδιακά από 467 το 2011 σε 119 το 2018. Στους εργαζομένους μεγαλύτερης ηλικίας θα δοθούν κίνητρα για συνταξιοδότηση. Θα απαιτηθούν πρόσθετα μέτρα για την παροχή συνδρομής στους νεότερους εργαζομένους ώστε να βρουν νέες θέσεις εργασίας.

(20) Στο τέλος του 2018, το εναπομένον προσωπικό θα είναι απαραίτητο για την εκτέλεση έργων ασφάλειας και περιβαλλοντικής αποκατάστασης που θα ξεκινήσουν μετά την ολοκλήρωση της περιφερειακής μελέτης περιβαλλοντικών επιπτώσεων και αναμένεται να συνεχιστούν έως το 2027. Μετά την παύση των εργασιών εξόρυξης, θα ανακτηθεί ο εξοπλισμός υπόγειας εξόρυξης και οι εγκαταλελειμμένες σήραγγες θα πληρωθούν με τέφρα από τον γειτονικό θερμοηλεκτρικό σταθμό του Portovesme.

(21) Οι εργαζόμενοι οι οποίοι, στο πλαίσιο της εφαρμογής του σχεδίου παύσης λειτουργίας, θα χάσουν τη δουλειά τους στη βιομηχανία εξόρυξης άνθρακα θα πρέπει να αναζητήσουν νέα απασχόληση. Για τον σκοπό αυτό, το σχέδιο προβλέπει την έγκριση πολιτικών υποστήριξης του εργατικού δυναμικού με στόχο την υποβοήθηση της επανεκπαίδευσης των εργαζομένων και τη διευκόλυνση της μετάβασής τους σε άλλους κλάδους.

(22) Μετά την παύση λειτουργίας του ορυχείου ο χρόνος που θα απαιτηθεί για την ολοκλήρωση του έργου θα εξαρτηθεί από το χρονικό διάστημα που θα χρειαστεί για την ανάκτηση του εξοπλισμού που βρίσκεται υπογείως, το οποίο εκτιμάται ότι θα υπερβεί τα δύο έτη.

(23) Η διάρκεια των εργασιών θα εξαρτηθεί επίσης από τον χρόνο που θα απαιτηθεί για τη σφράγιση των σηράγγων, μέσω της πλήρωσής τους με λάσπη με βάση την τέφρα από τον θερμοηλεκτρικό σταθμό του Portovesme. Η διάρκεια των εν λόγω εργασιών εκτιμάται σε περίπου έξι έτη.

(24) Θα εκτελεστούν επίσης εργασίες περιβαλλοντικής αποκατάστασης των υπέργειων περιοχών. Η εν λόγω αποκατάσταση περιλαμβάνει τη σφράγιση των δεξαμενών καθιζήσεως αποβλήτων του ορυχείου, την κατασκευή συστημάτων αποστράγγισης υδάτων και τη φύτευση ενδημικών φυτικών ειδών.

2.3. Επιλέξιμες δαπάνες, μορφή της ενίσχυσης και ποσό ενίσχυσης

(25) Το μέτρο προβλέπει τη χορήγηση ενίσχυσης για την κάλυψη της θετικής διαφοράς μεταξύ του κόστους τρέχουσας παραγωγής και των εσόδων από το ανθρακωρυχείο που πρόκειται να κλείσει (ζημίες παραγωγής). Η ενίσχυση προορίζεται επίσης για την κάλυψη των δαπανών που προκύπτουν από την παύση λειτουργίας του ορυχείου και δεν σχετίζονται με την τρέχουσα παραγωγή (έκτακτες δαπάνες). Η ενίσχυση που χορηγείται σε σχέση με τις ζημίες παραγωγής προορίζεται για την κάλυψη των δαπανών που θα πραγματοποιηθούν κατά την περίοδο 2011-2018 και θα λήξει με την παύση της παραγωγής το 2018.

(26) Προτείνεται η ενίσχυση να λάβει τη μορφή άμεσης επιχορήγησης και μπορεί να κατανεμηθεί ως εξής: α) Ποσό ενίσχυσης 213 126 607 εκατ. ευρώ που έχει ήδη χορηγηθεί και πρόκειται να χορηγηθεί κατά την περίοδο 2011-2018 για την κάλυψη ζημιών παραγωγής. Οι δαπάνες που είναι επιλέξιμες για να ληφθούν υπόψη αφορούν το κόστος παραγωγής: έξοδα υλικών (συμπεριλαμβανομένου του κόστους της ενέργειας, των δαπανών απόσβεσης και του κόστους μεταφοράς) και έξοδα προσωπικού όπως αναλύονται περαιτέρω στο παράρτημα 1, συμπεριλαμβανομένων των χρηματοοικονομικών και οικονομικών προβλέψεων (εξόδων). Πίνακας 1 2011 2012 2013 2014 2015 2016 2017 2018 Κόστος παραγωγής 61 761 625 62 253 732 40 516 662 36 714 704 27 313 944 24 753 204 17 686 600 15 207 600 Έσοδα 4 582 000 12 912 702 6 251 329 4 709 016 3 474 216 2 898 428 3 951 360 1 481 760 Διαφορά μεταξύ κόστους παραγωγής και εσόδων 57 179 625 49 341 030 34 265 333 32 005 689 23 839 729 21 854 776 13 735 240 13 725 840 Ενίσχυση σύμφωνα με το άρθρο 3 της απόφασης του Συμβουλίου 55 000 000 18 700 000 34 265 333 32 005 689 23 839 729 21 854 776 13 735 240 13 725 840 β) Σύμφωνα με το μέτρο ενίσχυσης, η ενίσχυση που προορίζεται για την κάλυψη των έκτακτων δαπανών θα εξακολουθήσει να είναι απαραίτητη και μετά το 2018, έως το 2027. Στο μέτρο ενίσχυσης προτείνεται η καταβολή άμεσων επιχορηγήσεων σχετικά με τις εξής κατηγορίες έκτακτων δαπανών:

i. Έκτακτα έξοδα για τους εργαζομένους που έχασαν ή χάνουν την εργασία τους:

(27) Στις δαπάνες που αναφέρονται στο σημείο 1 στοιχείο β) του παραρτήματος της απόφασης του Συμβουλίου περιλαμβάνεται η παροχή κινήτρων εθελούσιας εξόδου: σύμφωνα με το σχέδιο, προβλέπεται η χορήγηση μισθών δύο ετών στους εργαζομένους που θα συνταξιοδοτηθούν ενώ θα μπορούσαν να παραμείνουν σε ενεργό υπηρεσία, καθώς και σε όσους επιλέξουν να ξεκινήσουν τη δική τους επιχείρηση ή να αποχωρήσουν με άλλο τρόπο από την εταιρεία, κατόπιν συμμετοχής τους σε προγράμματα επανεκπαίδευσης και απασχόλησης.

(28) Σύμφωνα με το μέτρο ενίσχυσης, το μέγιστο ποσό αυτού του είδους ενίσχυσης που προτείνεται να χορηγηθεί κατά την περίοδο 2013-2027 θα ανέλθει σε 45,5 εκατ. ευρώ. Αυτό το μέγιστο ποσό θα χρησιμοποιηθεί εξ ολοκλήρου στην περίπτωση που όλοι οι υπεράριθμοι εργαζόμενοι που δεν θα μπορούσαν να παραμείνουν στις θέσεις τους μέχρι τη συνταξιοδότηση ξεκινήσουν δραστηριότητα αυτοαπασχόλησης ή αποχωρήσουν με άλλο τρόπο από την εταιρεία. Η ενίσχυση θα ανέλθει σε 30 εκατ. ευρώ στην περίπτωση που όλο το υπεράριθμο προσωπικό απασχοληθεί σε εναλλακτικές δραστηριότητες.

ii. Δαπάνες για την αναπροσαρμογή των εργαζομένων προκειμένου να τους βοηθήσουν να αναζητήσουν νέα θέση απασχόλησης εκτός της βιομηχανίας άνθρακα:

(29) Στις δαπάνες που αναφέρονται στο σημείο 1 στοιχείο δ) του παραρτήματος της απόφασης του Συμβουλίου περιλαμβάνονται οι δαπάνες επανεκπαίδευσης των εργαζομένων που έχουν χάσει ή θα χάσουν την εργασία τους στη βιομηχανία άνθρακα.

(30) Με το μονοετές πρόγραμμα επανεκπαίδευσης, οι εν λόγω εργαζόμενοι θα μπορούν να επαναπροσληφθούν για να απασχοληθούν κυρίως σε εναλλακτικές δραστηριότητες που πρόκειται να πραγματοποιηθούν στο εργοτάξιο της Carbosulcis και/ή σε περιβαλλοντικές δράσεις για τον καθαρισμό των πρώην περιοχών εξόρυξης και βιομηχανικών περιοχών. Εναλλακτικά, μπορούν να στήσουν τις δικές τους επιχειρήσεις ή να αποχωρήσουν με άλλο τρόπο από την εταιρεία και να λάβουν παροχές εξόδου από την υπηρεσία σε μετρητά που αντιστοιχούν σε μισθούς δύο ετών. Οι κύκλοι μαθημάτων θα πραγματοποιηθούν: α) το 2016 (με δυναμικότητα εκπαίδευσης 62 εργαζομένων)· β) το 2019 (με δυναμικότητα εκπαίδευσης 54 εργαζομένων)· γ) το 2028 (με δυναμικότητα εκπαίδευσης 35 εργαζομένων).

(31) Αναμένεται ότι οι συνολικές δαπάνες για την εκπαίδευση των εργαζομένων που θα χάσουν την εργασία τους στη βιομηχανία άνθρακα θα ανέλθουν κατά προσέγγιση σε 11,5 εκατ. ευρώ.

(32) Στις εν λόγω δαπάνες περιλαμβάνονται οι μισθοί που θα καταβληθούν στους εργαζομένους κατά τη διάρκεια του έτους κατά το οποίο θα πραγματοποιηθεί η εκπαίδευση (που ανέρχονται συνολικά σε περίπου 8,1 εκατ. ευρώ) και το κόστος της εκπαίδευσης (περίπου 3,4 εκατ. ευρώ).

iii. Εναπομένουσες δαπάνες που προκύπτουν από διοικητικές, νομικές ή φορολογικές διατάξεις οι οποίες ισχύουν ειδικά για τη βιομηχανία άνθρακα

(33) Στις δαπάνες που αναφέρονται στο σημείο 1 στοιχείο στ) του παραρτήματος της απόφασης του Συμβουλίου περιλαμβάνεται το τέλος παραχώρησης για την εκμετάλλευση του ορυχείου για το διάστημα 2019-2026, που ανέρχεται συνολικά σε 800 000 ευρώ περίπου.

iv. Πρόσθετα έργα ασφαλείας υπεδάφους που προκύπτουν από το κλείσιμο μονάδων παραγωγής άνθρακα:

(34) Αφού διακοπεί η παραγωγή στο ορυχείο, θα εκτελεστούν έργα ασφαλείας όπως το κλείσιμο του μετώπου εξόρυξης του ορυχείου ή η μεταφορά των μηχανημάτων που χρησιμοποιούνταν προηγουμένως για την εξόρυξη. Σύμφωνα με τις ιταλικές αρχές, οι ακόλουθες λεπτομερείς απαιτήσεις ασφαλείας είναι απαραίτητες στο πλαίσιο των εργασιών κλεισίματος: η ανάκτηση των υπόγειων μηχανημάτων, στοιχείων εξοπλισμού και συσκευών ασφαλείας· ο αερισμός του ορυχείου για τη διάλυση και απομάκρυνση των βλαβερών αερίων· η διατήρηση της λειτουργίας της αντλίας αποστράγγισης· και η πλήρωση των εγκαταλελειμμένων σηράγγων με τέφρα από τη μονάδα παραγωγής ενέργειας του Portovesme.

(35) Η Ιταλία αναφέρει ότι κατά την περίοδο 2014-2026 θα απαιτηθούν 28 εκατ. ευρώ επιπλέον για την κάλυψη των μη επαναλαμβανόμενων δαπανών που σχετίζονται με τα πρόσθετα έργα ασφαλείας που απαιτούνται για την παύση λειτουργίας του ορυχείου.

(36) Στη διάρκεια των ετών κατά τα οποία θα πραγματοποιηθεί η ανάκτηση του εξοπλισμού και η πλήρωση των εγκαταλελειμμένων σηράγγων με τέφρα, πέραν των δαπανών προσωπικού, θα προκύψουν και άλλες δαπάνες, όπως η χρήση ηλεκτρικής ενέργειας για τον εξοπλισμό αερισμού και άντλησης, καθώς και η παροχή υπηρεσιών και η προμήθεια υλικών που απαιτούνται για την εκτέλεση των έργων.

(37) Σύμφωνα με τις ιταλικές αρχές, οι εργασίες ανάκτησης του εξοπλισμού από τα υπόγεια εργοτάξια και σφράγισης των σηράγγων μέσω της πλήρωσής τους με τέφρα δεν μπορούν να ξεκινήσουν πριν από το 2018 διότι επί του παρόντος το προσωπικό και ο εξοπλισμός χρησιμοποιούνται σε δραστηριότητες εξόρυξης άνθρακα. Για τη χρήση τέφρας για τη σφράγιση των σηράγγων απαιτείται επίσης προηγούμενη έγκριση.

(38) Μετά την παύση λειτουργίας του ορυχείου, ο χρόνος που θα απαιτηθεί για την ολοκλήρωση του σχεδίου θα εξαρτηθεί από το χρονικό διάστημα που θα χρειαστεί για την ανάκτηση του εξοπλισμού που βρίσκεται υπογείως, το οποίο εκτιμάται ότι θα υπερβεί τα δύο έτη. Στον εν λόγω εξοπλισμό μπορεί, για παράδειγμα, να περιλαμβάνονται τα εξής: α) ταινιόδρομοι: περίπου πέντε χιλιόμετρα που πρέπει να αποσυναρμολογηθούν και να μεταφερθούν στην επιφάνεια· β) σωληνώσεις: περισσότερα από 30 χιλιόμετρα που πρέπει να αποσυναρμολογηθούν και να μεταφερθούν στην επιφάνεια· γ) γραμμές ηλεκτρικής ενέργειας και τηλεφωνικές γραμμές μήκους δεκάδων χιλιομέτρων, ηλεκτρικοί υποσταθμοί, μετασχηματιστές, διακόπτες κυκλωμάτων κ.λπ.· δ) παλαιός εξοπλισμός που εξακολουθεί να είναι αποθηκευμένος στις σήραγγες.

(39) Η διάρκεια του σχεδίου θα εξαρτηθεί επίσης από τον χρόνο που θα απαιτηθεί για τη σφράγιση των σηράγγων, μέσω της πλήρωσής τους με λάσπη με βάση την τέφρα από τον θερμοηλεκτρικό σταθμό του Portovesme. Η διαδικασία πλήρωσης των σηράγγων θα χωριστεί σε διάφορα στάδια, τα οποία συνοψίζονται κατωτέρω: α) απομάκρυνση παλαιού εξοπλισμού που δεν είναι πλέον απαραίτητος, όπως απορριφθέντα μηχανήματα, γραμμές ηλεκτρικής ισχύος, σωληνώσεις κ.λπ.· β) εγκατάσταση του εξοπλισμού που είναι απαραίτητος για την εισαγωγή του ενέματος από τέφρα και νερό στο υπέδαφος (σωληνώσεις, βαλβίδες, συστήματα αποσυμπίεσης, σύστημα ήχου και σύστημα ελέγχου πίεσης)· γ) κατασκευή τοιχωμάτων για τη συγκράτηση της λάσπης και την οριοθέτηση των τμημάτων προς πλήρωση· δ) προετοιμασία δικτύου αερισμού για την εξασφάλιση αερισμού υπό πίεση όταν ο κανονικός αερισμός διακοπεί λόγω της πλήρωσης της σήραγγας· ε) προετοιμασία της μονάδας για την ανάμειξη και την έγχυση του ενέματος στο υπέδαφος· στ) πλήρωση κάθε τμήματος της σήραγγας κατόπιν της προετοιμασίας· ζ) όταν η λάσπη στεγνώσει, προετοιμασία του επόμενου τμήματος προς πλήρωση.

(40) Ενδεικτικά, εκτιμάται ότι θα καταστεί δυνατή η πλήρωση περίπου 7 000 m σήραγγας με διατομή περίπου 20 m2, που θα μπορεί επομένως να συγκρατήσει 140 000 m3 λάσπης αποτελούμενης από τέφρα από τον θερμοηλεκτρικό σταθμό του Portovesme, αναμεμειγμένης με κατάλληλη ποσότητα νερού ώστε να σχηματίζεται μείγμα αρκούντως ρευστό ώστε να μπορεί να αντληθεί. Το υλικό θα εισάγεται στο υπέδαφος με ρυθμό πλήρωσης ενός τμήματος 500 m3 περίπου την εβδομάδα. Η μονάδα μπορεί να διακινεί περίπου 80 m3/ώρα κατ' ανώτατο όριο, επομένως σε μία βάρδια δεν θα είναι δυνατή η εισαγωγή μεγαλύτερου όγκου από εκείνον που απαιτείται για την πλήρωση ενός τμήματος. Οι επόμενες τέσσερις εργάσιμες ημέρες θα χρησιμοποιούνται για τη μετακίνηση των σωληνώσεων για την αλλαγή του σημείου απόθεσης, την εκτέλεση εργασιών συντήρησης στον εξοπλισμό επιφανείας, καθώς και τον έλεγχο της λάσπης που απαιτείται για την πλήρωση του επόμενου τμήματος σήραγγας. Αυτό σημαίνει ότι σε κάθε εργάσιμη ημέρα μπορούν να μεταφέρονται στο υπέδαφος κατά μέσο όρο περίπου 100 m3 λάσπης. Ως εκ τούτου, εκτιμάται ότι για τη σφράγιση των σηράγγων μέσω της πλήρωσής τους με τέφρα θα χρειαστούν περίπου έξι έτη: 140 000 m3 / 100 m3 ανά εργάσιμη ημέρα = 1 400 εργάσιμες ημέρες = 6 έτη.

(41) Η σφράγιση των σηράγγων μέσω της πλήρωσής τους με τέφρα από τον θερμοηλεκτρικό σταθμό θα έχει τα εξής περιβαλλοντικά πλεονεκτήματα: α) μείωση του υπαίθριου χώρου που απαιτείται για την απόρριψη ειδικών μη επικίνδυνων αποβλήτων· β) πρόληψη της αυτανάφλεξης στις σήραγγες· γ) διόρθωση της οξύτητας του νερού του ορυχείου με το οποίο έρχεται σε επαφή η τέφρα (η τέφρα έχει μέση περιεκτικότητα σε CaO άνω του 35 %)· δ) μείωση της πιθανότητας καθίζησης.

(42) Η πλήρωση των σηράγγων με τέφρα θα παραγάγει επίσης έσοδα που θα συμβάλουν στη μείωση της αναγκαίας ενίσχυσης. Τα έσοδα από τη διάθεση των αποβλήτων έχουν ήδη ληφθεί υπόψη και αφαιρεθεί από τον όγκο της ενίσχυσης που είναι αναγκαία δυνάμει του άρθρου 4 της απόφασης του Συμβουλίου, όπως φαίνεται στο παράρτημα 2.

(43) Οι πραγματικές δαπάνες σε αυτή την κατηγορία εκτιμάται ότι θα ανέλθουν σε περίπου 40 εκατ. ευρώ.

(44) Η πλήρωση των σηράγγων με την τέφρα από τον θερμοηλεκτρικό σταθμό αναμένεται να παραγάγει έσοδα της τάξης των 12 εκατ. ευρώ κατά προσέγγιση, μειώνοντας με τον τρόπο αυτό το ποσό ενίσχυσης που απαιτείται δυνάμει της παραγράφου 1 στοιχείο ζ) του παραρτήματος της απόφασης του Συμβουλίου σε περίπου 28 εκατ. ευρώ.

v. Ζημίες των ορυχείων, εφόσον καταλογίζονται σε μονάδες παραγωγής άνθρακα των οποίων έπαυσε ή παύει η λειτουργία:

(45) Η περιβαλλοντική αποκατάσταση των υπέργειων τμημάτων συνίσταται στη σφράγιση των δεξαμενών καθίζησης αποβλήτων κατεργασίας, καθώς και στην περιβαλλοντική αποκατάσταση των χώρων απόθεσης στείρων εξόρυξης και όλων των άλλων εκτάσεων γης που επηρεάζονται από τις εξορυκτικές δραστηριότητες.

(46) Για την κάλυψη και αναμόρφωση των εργοταξίων, θα χρησιμοποιηθούν αδρανή υλικά από την κατεργασία του άνθρακα, τα οποία θα επικαλυφθούν με ένα στρώμα φυτικής γης.

(47) Όταν ολοκληρωθεί η μορφολογική αποκατάσταση των χώρων, θα κατασκευαστούν συστήματα αποστράγγισης των υδάτων.

(48) Μέρος των ανακτημένων χώρων θα τεθεί σε βιομηχανική χρήση, όπως π.χ. φωτοβολταϊκή εγκατάσταση, ενώ θα επιδιωχθεί και η φυσική ανάπλαση μέρους των χώρων με τη φύτευση ενδημικών φυτικών ειδών.

(49) Άλλες υπέργειες εργασίες στην τοποθεσία του πρώην ορυχείου θα είναι η ανακαίνιση και η προστασία της υφιστάμενης αρχιτεκτονικής κληρονομιάς.

(50) Κατά την περίοδο 2014-2026, η ενίσχυση βάσει της παραγράφου 1 στοιχείο η) του παραρτήματος της απόφασης του Συμβουλίου θα ανέλθει περίπου σε 8,7 εκατ. ευρώ.

vi. Έκτακτες εγγενείς υποτιμήσεις, εφόσον οφείλονται στην παύση λειτουργίας μονάδων παραγωγής άνθρακα

(51) Οι δαπάνες βάσει του σημείου 1 στοιχείο ιβ) του παραρτήματος της απόφασης του Συμβουλίου περιλαμβάνουν το ποσοστό υποτίμησης των στοιχείων ενεργητικού που δεν θα μπορούσαν να αποσβεστούν σύμφωνα με τους κανονικούς λογιστικούς κανόνες λόγω της παύσης λειτουργίας του ορυχείου, και εκτιμώνται σε 25,8 εκατ. ευρώ.

2.4. Σχέδιο μέτρων για τον μετριασμό των περιβαλλοντικών επιπτώσεων της παραγωγής άνθρακα

(52) Η Ιταλία έχει καταρτίσει σχέδιο για τη λήψη μέτρων που αποσκοπούν στον μετριασμό των περιβαλλοντικών επιπτώσεων της παραγωγής άνθρακα από τη μονάδα παραγωγής στην οποία χορηγείται ενίσχυση παύσης λειτουργίας.

(53) Τα μέτρα για τον μετριασμό των περιβαλλοντικών επιπτώσεων του άνθρακα θα εντάσσονται στους τομείς των ανανεώσιμων πηγών ενέργειας και της αποθείωσης του άνθρακα.

(54) Το σχέδιο προβλέπει δύο έργα στον τομέα των ανανεώσιμων πηγών ενέργειας. Το πρώτο σύστημα παραγωγής ενέργειας από ανανεώσιμες πηγές θα περιλαμβάνει τέσσερις ανεμογεννήτριες με συνολική ικανότητα παραγωγής ισχύος 12MW. Το δεύτερο σύστημα θα αποτελείται από φωτοβολταϊκό σταθμό παραγωγής ενέργειας που θα καλύπτει έκταση περίπου 10 εκταρίων με συνολική ικανότητα παραγωγής ισχύος της τάξης των 4 MWp. Αυτά θα εγκατασταθούν στην περιοχή εξόρυξης.

(55) Η Carbosulcis κατέχει δίπλωμα ευρεσιτεχνίας για την απομάκρυνση του θείου από τον άνθρακα με έκπλυση. Τα υποπροϊόντα της εν λόγω κατεργασίας είναι χουμικά οξέα, τα οποία μπορούν να χρησιμοποιηθούν στη γεωργία.

(56) Συνεπώς, η Ιταλία προτίθεται να λάβει μέτρα για την ανάπτυξη —αρχικά σε πιλοτική κλίμακα και μεταγενέστερα σε βιομηχανική κλίμακα— μιας διαδικασίας για την απομάκρυνση του θείου από τον άνθρακα, από την οποία παράγονται χουμικά οξέα. Εάν η διαδικασία αποφέρει τα προσδοκώμενα αποτελέσματα, παράγοντας θετικό περιθώριο εκμετάλλευσης ήδη κατά τη διάρκεια της περιόδου σταδιακού παροπλισμού του ορυχείου, θα καταστεί δυνατή η μείωση της περιεκτικότητας σε θείο του άνθρακα με τον οποίο τροφοδοτείται ο γειτονικός θερμοηλεκτρικός σταθμός του Portovesme.

(57) Σύμφωνα με την Ιταλία, εφόσον το έργο βρίσκεται ακόμη σε προκαταρκτικό στάδιο, τα περιβαλλοντικά οφέλη της απομάκρυνσης του θείου μπορούν επί του παρόντος να εκτιμηθούν μόνο σε ποιοτικούς, και όχι ακόμη σε ποσοτικούς όρους, καθόσον συνδέονται με δύο παράγοντες που θα πρέπει να αξιολογηθούν κατά τη διάρκεια της πιλοτικής φάσης της διαδικασίας. Τα περιβαλλοντικά οφέλη συνδέονται κυρίως με τους ακόλουθους παράγοντες που αφορούν λιθάνθρακες με υψηλή περιεκτικότητα σε θείο: α) η διαδικασία έκπλυσης αναμένεται να μειώσει την περιεκτικότητα του άνθρακα σε θείο περίπου κατά 30 %, γεγονός που θα οδηγήσει κατ' επέκταση σε μείωση των εκπομπών SOx στην ατμόσφαιρα κατά την καύση του άνθρακα στον θερμοηλεκτρικό σταθμό· β) από τη διαδικασία απομάκρυνσης του θείου παράγονται ως υποπροϊόντα χουμικά οξέα, τα οποία μπορούν να χρησιμοποιηθούν στη γεωργία ως λιπάσματα και βελτιωτικά εδάφους. Η δέσμευση του άνθρακα μέσω της εφαρμογής οργανικής ύλης του εδάφους είναι ένα από τα πιθανά μέτρα για τον μετριασμό των επιπτώσεων της κλιματικής αλλαγής μέσω της μείωσης των εκπομπών αερίων θερμοκηπίου στην ατμόσφαιρα τα οποία απαριθμούνται από τη διακυβερνητική επιτροπή για την κλιματική αλλαγή, IPCC 2007.

(58) Σύμφωνα με τις ιταλικές αρχές, η ποσοτική συνεισφορά της συγκεκριμένης δραστηριότητας στον μετριασμό των περιβαλλοντικών επιπτώσεων της παραγωγής άνθρακα στο ορυχείο Nuraxi Figus θα είναι δυνατόν να εκτιμηθεί μετά την ολοκλήρωση του σταδίου πιλοτικής εφαρμογής.

3. ΕΚΤΙΜΗΣΗ ΤΟΥ ΜΕΤΡΟΥ

3.1. Ύπαρξη κρατικής ενίσχυσης σύμφωνα με το άρθρο 107 παράγραφος 1 ΣΛΕΕ

(59) Ένα μέτρο συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ εφόσον πληρούνται σωρευτικά οι ακόλουθες προϋποθέσεις: το μέτρο α) παρέχει οικονομικό πλεονέκτημα στον δικαιούχο· β) χορηγείται από το κράτος ή με κρατικούς πόρους· γ) είναι επιλεκτικό· δ) επηρεάζει τις ενδοενωσιακές συναλλαγές και απειλεί να νοθεύσει τον ανταγωνισμό εντός της ΕΕ.

(60) Οι επιχειρήσεις τυγχάνουν ευνοϊκής μεταχείρισης κατά την έννοια του άρθρου 107 παράγραφος 1 της ΣΛΕΕ, εάν εξασφαλίζουν οικονομικό πλεονέκτημα το οποίο δεν θα εξασφάλιζαν με άλλον τρόπο υπό τις συνθήκες της αγοράς. Η Carbosulcis είναι ο αποκλειστικός δικαιούχος του μέτρου και θα λάβει (και έχει ήδη λάβει) ενίσχυση μέσω της απευθείας μεταβίβασης κρατικών πόρων από τον προϋπολογισμό του κράτους και της περιφέρειας της Σαρδηνίας για την αντιστάθμιση των λειτουργικών ζημιών της και για την κάλυψη των κοινωνικών δαπανών και δαπανών ασφαλείας, η οποία συνιστά οικονομικό πλεονέκτημα. Η αγορά άνθρακα είναι πλήρως ανοικτή στον ανταγωνισμό. Κατά συνέπεια, η χρηματοδοτική ενίσχυση από το κράτος ενισχύει τη θέση του δικαιούχου σε σχέση με τους ανταγωνιστές του στην ΕΕ, έχει δυνητικές στρεβλωτικές επιπτώσεις στον ανταγωνισμό και είναι πιθανό να επηρεάσει τις εμπορικές συναλλαγές εντός της ΕΕ.

(61) Ως εκ τούτου, η Επιτροπή καταλήγει στο συμπέρασμα ότι το μέτρο υπέρ της εταιρείας συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.

3.2. Νομιμότητα της ενίσχυσης

(62) Η Ιταλία έθεσε σε εφαρμογή μέρος του μέτρου χωρίς προηγούμενη κοινοποίηση και, επομένως, κατά παράβαση του άρθρου 108 παράγραφος 3 της ΣΛΕΕ.

3.3. Συμβιβάσιμο της ενίσχυσης

(63) Η Επιτροπή προέβη σε εκτίμηση του συμβιβάσιμου του μέτρου σύμφωνα με την απόφαση του Συμβουλίου, η οποία καθορίζει τα κριτήρια για το συμβιβάσιμο της υπό εξέταση κρατικής ενίσχυσης δυνάμει του άρθρου 107 παράγραφος 3 στοιχείο ε) της ΣΛΕΕ.

(64) Ο άνθρακας που παράγεται στο ορυχείο Nuraxi Figus εμπίπτει στον ορισμό του άνθρακα που παρατίθεται στο άρθρο 1 στοιχείο α) της απόφασης του Συμβουλίου, σύμφωνα με τον οποίο ως λιθάνθρακας ή άνθρακας νοείται ο άνθρακας υψηλής, μέσης και χαμηλής ποιότητας της κατηγορίας «Α» και «Β», σύμφωνα με το διεθνές σύστημα κωδικοποίησης ανθράκων της Οικονομικής Επιτροπής για την Ευρώπη των Ηνωμένων Εθνών.

(65) Σύμφωνα με το άρθρο 2 παράγραφος 2 της απόφασης του Συμβουλίου, «οι ενισχύσεις καλύπτουν αποκλειστικά τις δαπάνες οι οποίες συνδέονται με τον άνθρακα για την ηλεκτροπαραγωγή, τη συνδυασμένη παραγωγή θερμότητας και ηλεκτρικής ενέργειας, την παραγωγή οπτάνθρακα, καθώς και την τροφοδότηση υψικαμίνων της βιομηχανίας χάλυβα, εφόσον ο άνθρακας χρησιμοποιείται έτσι στην Ένωση». Η Carbosulcis παράγει άνθρακα που χρησιμοποιείται για την τοπική παραγωγή ηλεκτρικής ενέργειας. Ως εκ τούτου, το κριτήριο αυτό πληρούται.

(66) Η Ιταλία προτίθεται να χορηγήσει ενίσχυση παύσης λειτουργίας στο πλαίσιο σχεδίου παύσης λειτουργίας του ορυχείου. Όπως ορίζεται στο άρθρο 1 στοιχείο γ) της απόφασης του Συμβουλίου, το σχέδιο παύσης λειτουργίας που καταρτίζει το κράτος μέλος πρέπει να προβλέπει μέτρα που θα οδηγήσουν στην οριστική παύση λειτουργίας μονάδων παραγωγής άνθρακα. Το σχέδιο παύσης λειτουργίας που υπέβαλε η Ιταλία περιλαμβάνει τα νομοθετικά και άλλα μέτρα που έχει εγκρίνει η Ιταλία, τα οποία περιγράφονται στις αιτιολογικές σκέψεις 11 έως 61, συμπεριλαμβανομένων των συνοδευτικών χρηματοδοτικών μέτρων που προβλέπονται στο πλαίσιο της οριστικής και αμετάκλητης παύσης λειτουργίας των σχετικών μονάδων, με αποτέλεσμα την εύτακτη μείωση των δραστηριοτήτων των εν λόγω μονάδων στις προγραμματισμένες ημερομηνίες.

(67) Η Ιταλία έχει υποβάλει όλα τα συναφή στοιχεία που απαιτούνται για την αξιολόγηση του σχεδίου παύσης λειτουργίας δυνάμει του άρθρου 7 παράγραφος 2 της απόφασης του Συμβουλίου, και συγκεκριμένα την ταυτοποίηση της μονάδας παραγωγής άνθρακα, το πραγματικό ή κατ' εκτίμηση κόστος παραγωγής ανά οικονομικό έτος άνθρακα για κάθε μονάδα παραγωγής άνθρακα, την κατ' εκτίμηση παραγωγή άνθρακα, ανά οικονομικό έτος άνθρακα, των μονάδων παραγωγής άνθρακα που υπάγονται σε σχέδιο παύσης λειτουργίας και το κατ' εκτίμηση ποσό των ενισχύσεων παύσης λειτουργίας ανά οικονομικό έτος άνθρακα.

3.3.1. Κρατική ενίσχυση για την κάλυψη του κόστους παραγωγής

(68) Σύμφωνα με το άρθρο 3 παράγραφος 1 της απόφασης του Συμβουλίου, οι ενισχύσεις σε επιχείρηση που αποσκοπούν ειδικά στην κάλυψη των ζημιών της τρέχουσας παραγωγής των μονάδων παραγωγής άνθρακα δύνανται να θεωρηθούν συμβατές με την εσωτερική αγορά, μόνο εάν πληρούν τις ακόλουθες προϋποθέσεις: «Η λειτουργία των συγκεκριμένων μονάδων παραγωγής άνθρακα πρέπει να εντάσσεται σε σχέδιο παύσης λειτουργίας, η προθεσμία εφαρμογής του οποίου δεν υπερβαίνει την 31η Δεκεμβρίου 2018»

(69) Οι ιταλικές αρχές δεσμεύτηκαν να κλείσουν οριστικά το ορυχείο Nuraxi Figus, το οποίο περιλαμβάνει μόνο μία μονάδα παραγωγής, έως τις 31 Δεκεμβρίου 2018. Το ορυχείο το εκμεταλλεύεται η Carbosulcis, η οποία ανήκει εξ ολοκλήρου στην περιφέρεια της Σαρδηνίας που εξέδωσε και ενέκρινε το σχέδιο παύσης λειτουργίας. «Οι συγκεκριμένες μονάδες παραγωγής άνθρακα πρέπει να κλείσουν οριστικά σύμφωνα με το σχέδιο παύσης λειτουργίας»

(70) Το σχέδιο παύσης λειτουργίας περιλαμβάνει τα νομοθετικά και άλλα μέτρα που έχουν εγκρίνει η Ιταλία και η περιφέρεια της Σαρδηνίας, τα οποία περιγράφονται στις αιτιολογικές σκέψεις 11 έως 61, και τα οποία εφαρμόζονται συνοδευτικά προς την εύτακτη μείωση των δραστηριοτήτων της εν λόγω μονάδας στις προγραμματισμένες ημερομηνίες. «Οι κοινοποιούμενες ενισχύσεις δεν πρέπει να υπερβαίνουν τη διαφορά μεταξύ του (προβλεπόμενου) κόστους παραγωγής και των προβλεπόμενων εσόδων για ένα οικονομικό έτος άνθρακα. Οι πράγματι καταβαλλόμενες ενισχύσεις πρέπει να αναπροσαρμόζονται ετησίως, με βάση τις πραγματικές δαπάνες και έσοδα, το αργότερο μέχρι το τέλος του οικονομικού έτους παραγωγής άνθρακα που ακολουθεί το έτος για το οποίο χορηγήθηκαν οι ενισχύσεις»

(71) Όπως φαίνεται ανωτέρω στον πίνακα 1, η ετήσια ενίσχυση για την παραγωγή άνθρακα στη μονάδα παραγωγής που πρόκειται να κλείσει δεν υπερβαίνει τη διαφορά μεταξύ του (προβλεπόμενου) κόστους και των (προβλεπόμενων) εσόδων. «Το ύψος των ενισχύσεων ανά τόνο ισοδύναμου άνθρακα δεν πρέπει να οδηγεί σε διαμόρφωση τιμών άνθρακα της Ένωσης στο σημείο χρησιμοποίησης χαμηλότερων από εκείνες που ισχύουν για τον αντίστοιχης ποιότητας άνθρακα από τρίτες χώρες»

(72) Η Ιταλία θεωρεί ότι δεν είναι δυνατό να συσχετιστούν οι πληρωμές για τον άνθρακα του Sulcis με εμπορική τιμή αναφοράς, ομοίως προς τα πορίσματα της Επιτροπής στην υπόθεση της Ουγγαρίας [SA.33861 (12/N)].

(73) Η Ιταλία ισχυρίζεται ότι δεν είναι δυνατή η προμήθεια άνθρακα χαμηλής ποιότητας όπως του Sulcis από τρίτες χώρες και ότι δεν υπάρχει αγορά άνθρακα αντίστοιχης χαμηλής ποιότητας. Στην τιμή πώλησης την οποία καταβάλλει ο θερμοηλεκτρικός σταθμός του Portovesme στην Carbosulcis λαμβάνεται υπόψη η διακύμανση της τιμής του άνθρακα που αποτελεί αντικείμενο τακτικής διαπραγμάτευσης στην παγκόσμια αγορά, και οι καθορισμένες τιμές για τις τυποποιημένες ποιότητες άνθρακα μειώνονται προκειμένου να συνεκτιμηθεί η συγκεκριμένη ποιότητα που αγοράζεται. Επομένως, σύμφωνα με την Ιταλία, δεν είναι δυνατό να προσδιοριστεί τιμή αναφοράς για τον αντίστοιχης ποιότητας άνθρακα από τρίτες χώρες.

(74) Το άρθρο 3 του νόμου αριθ. 351 της 27ης Ιουνίου 1985 για τη θέσπιση κανόνων για την επανέναρξη εκμετάλλευσης της ανθρακοφόρου λεκάνης στο Sulcis αναφέρει τα εξής: «Ο άνθρακας από την ανθρακοφόρο λεκάνη του Sulcis μπορεί να χρησιμοποιείται σε θερμοηλεκτρικούς σταθμούς και μονάδες για τη συνδυασμένη ή μη παραγωγή ηλεκτρικής ενέργειας και ατμού, υπό την προϋπόθεση ότι είναι εγκατεστημένοι αποκλειστικά και μόνο στη Σαρδηνία, ή σε βιομηχανικές μονάδες, ομοίως εγκατεστημένες στη Σαρδηνία, στις οποίες κατά τη διαδικασία παραγωγής ή καύσης το θείο δεσμεύεται από, ή δεσμεύεται από και ενώνεται με, ή ενώνεται με το παραγόμενο προϊόν». Συνεπώς, ο άνθρακας του Sulcis μπορεί, θεωρητικά, να ανταγωνιστεί μόνο άλλους λιθάνθρακες εντός της Σαρδηνίας και, το κυριότερο, δεν μπορεί να πωληθεί στην παγκόσμια αγορά.

(75) Η Επιτροπή δεν μπορεί να αποκλείσει το ενδεχόμενο να υπάρχει πράγματι δυνατότητα υπολογισμού τιμής αναφοράς για άνθρακα αντίστοιχης ποιότητας. Κατά συνέπεια, η Ιταλία δεσμεύτηκε να παρακολουθεί σε ετήσια βάση την τιμή του άνθρακα του Sulcis, όπως υπολογίζεται στο πλαίσιο της πώλησής του στον θερμοηλεκτρικό σταθμό του Portovesme, με χρήση του σχετικού τύπου που αναφέρεται στη σύμβαση αγοράς, προκειμένου να ελέγχει τυχόν πτώση της τιμής του άνθρακα του Sulcis κάτω από την τιμή του άνθρακα παρόμοιας ποιότητας από τρίτες χώρες. Το ποσό της ενίσχυσης ανά τόνο ισοδύναμου άνθρακα θα επικαιροποιείται ανάλογα με την πραγματική τιμή πώλησης για κάθε οικονομικό έτος άνθρακα.

(76) Ως εκ τούτου, σύμφωνα με προηγούμενες αποφάσεις της Επιτροπής (7), η Επιτροπή θεωρεί ότι η προϋπόθεση αυτή πληρούται στην προκειμένη περίπτωση. «Η συγκεκριμένη μονάδα παραγωγής άνθρακα πρέπει να ασκούσε δραστηριότητες στις 31 Δεκεμβρίου 2009»

(77) Το ορυχείο Nuraxi Figus ασκούσε δραστηριότητες το 2009. «Το συνολικό ποσό των ενισχύσεων για την παύση λειτουργίας που χορηγούνται από κράτος μέλος πρέπει να ακολουθεί πτωτική πορεία: μέχρι το τέλος του 2013 η μείωση δεν πρέπει να είναι λιγότερη από 25 %, μέχρι το τέλος του 2015 όχι λιγότερη από 40 %, μέχρι το τέλος του 2016 όχι λιγότερη από 60 % και μέχρι το τέλος του 2017 όχι λιγότερη από 75 % των ενισχύσεων που θα έχουν χορηγηθεί το 2011»

(78) Η Επιτροπή συνάγει από τον πίνακα 1 ανωτέρω ότι η κρατική ενίσχυση που πρόκειται να χορηγηθεί ακολουθεί την πτωτική τάση και συμμορφώνεται με το ελάχιστο επίπεδο μείωσης που καθορίζεται στην απόφαση του Συμβουλίου. Ως εκ τούτου, το κριτήριο σταδιακής μείωσης που προβλέπεται στην απόφαση του Συμβουλίου πληρούται. «Το συνολικό ποσό των ενισχύσεων παύσης λειτουργίας προς τη βιομηχανία άνθρακα ενός κράτους μέλους δεν πρέπει να υπερβαίνει, για κάθε έτος μετά το 2010, το ποσό των ενισχύσεων που χορήγησε το εν λόγω κράτος μέλος και ενέκρινε η Επιτροπή δυνάμει των άρθρων 3 και 5 του κανονισμού (ΕΚ) αριθ. 1407/2002 για το έτος 2010»

(79) Δεν εγκρίθηκε καμία ενίσχυση από την Επιτροπή δυνάμει των άρθρων 3 και 5 του κανονισμού (ΕΚ) αριθ. 1407/2002 για το 2010. Σε κάθε περίπτωση, εφόσον η ισχύς του κανονισμού (ΕΚ) αριθ. 1407/2002 έληξε στις 31 Δεκεμβρίου 2010, οι ειδικοί κανόνες του συγκεκριμένου κανονισμού δεν μπορούν να εφαρμοστούν στο παρόν μέτρο (8). Ως εκ τούτου, δεν υπάρχει ποσό ενίσχυσης για το 2010 το οποίο θα μπορούσε να ληφθεί ως σημείο αναφοράς για τους σκοπούς του άρθρου 3 στοιχείο ζ) της απόφασης του Συμβουλίου και η προϋπόθεση αυτή δεν εφαρμόζεται στην υπό εξέταση υπόθεση. «Το κράτος μέλος πρέπει να καταρτίζει σχέδιο μέτρων που αποβλέπει στον μετριασμό των περιβαλλοντικών επιπτώσεων από την παραγωγή άνθρακα από μονάδες παραγωγής άνθρακα στις οποίες χορηγούνται ενισχύσεις σύμφωνα με το παρόν άρθρο, για παράδειγμα στον τομέα της ενεργειακής απόδοσης, των ανανεώσιμων πηγών ενέργειας ή της δέσμευσης και αποθήκευσης άνθρακα»

(80) Οι ιταλικές αρχές υπέβαλαν σχέδιο προστασίας του περιβάλλοντος για τον μετριασμό των περιβαλλοντικών επιπτώσεων της παραγωγής άνθρακα, το οποίο περιλαμβάνει εγκαταστάσεις παραγωγής ενέργειας από ανανεώσιμες πηγές, καθώς και σύστημα αποθείωσης του άνθρακα.

(81) Στο άρθρο 3 παράγραφος 1 στοιχείο η) της απόφασης του Συμβουλίου γίνεται ρητή αναφορά σε πρωτοβουλίες που αφορούν ανανεώσιμες πηγές ενέργειας ως παραδείγματα μέτρων που μπορούν να συμπεριληφθούν σε σχέδιο μέτρων μετριασμού των επιπτώσεων. Η Επιτροπή σημειώνει ότι τα εν λόγω μέτρα των ιταλικών αρχών συνδέονται άμεσα με το ορυχείο στο οποίο εξακολουθεί να ασκείται δραστηριότητα παραγωγής άνθρακα και το οποίο πρόκειται να κλείσει.

(82) Όσον αφορά το έργο αποθείωσης του άνθρακα, λαμβανομένου υπόψη του γεγονότος ότι η βιωσιμότητα του έργου είναι αβέβαιη και εξαρτάται από την έκβαση της πιλοτικής εφαρμογής που θα δρομολογηθεί, η Επιτροπή δεν δύναται να διαπιστώσει ότι το εν λόγω μέτρο θα επιφέρει ουσιαστική βελτίωση των περιβαλλοντικών συνθηκών που να μπορεί να συνδεθεί με την παραγωγή άνθρακα στην ίδια περιοχή δυνάμει του άρθρου 3 παράγραφος 1 στοιχείο η) της απόφασης του Συμβουλίου.

(83) Βάσει των εκτιμήσεων που παρατίθενται στις αιτιολογικές σκέψεις 80 και 81 ανωτέρω, η Επιτροπή θεωρεί ότι οι εγκαταστάσεις παραγωγής ενέργειας από ανανεώσιμες πηγές που περιλαμβάνονται στο σχέδιο προστασίας του περιβάλλοντος το οποίο υπέβαλαν οι ιταλικές αρχές αρκούν από μόνες τους για την εκπλήρωση των προϋποθέσεων που καθορίζονται στο άρθρο 3 παράγραφος 1 στοιχείο η) της απόφασης του Συμβουλίου.

(84) Θα πρέπει να σημειωθεί ότι ορισμένα από τα μέτρα τα οποία ανέφερε η Ιταλία ενδέχεται να περιλαμβάνουν τη χορήγηση κρατικής ενίσχυσης. Η αποδοχή των μέτρων αυτών στο πλαίσιο του σχεδίου μετριασμού των περιβαλλοντικών επιπτώσεων για τον σκοπό της έγκρισης ενίσχυσης για την εξόρυξη άνθρακα κατ' εφαρμογή της απόφασης του Συμβουλίου δεν μπορεί να εκληφθεί ως έγκριση των εν λόγω μέτρων δυνάμει των άρθρων 107 και 108 της ΣΛΕΕ. Εξακολουθεί να αποτελεί ευθύνη της Ιταλίας η μέριμνα για τη δέουσα κοινοποίηση των μέτρων που ενδέχεται να συνιστούν κρατική ενίσχυση στην Επιτροπή σύμφωνα με το άρθρο 108 παράγραφος 3 της ΣΛΕΕ.

(85) Η παρούσα απόφαση δεν θίγει τις υποχρεώσεις της Ιταλίας δυνάμει της περιβαλλοντικής νομοθεσίας της ΕΕ.

(86) Από την ως άνω εκτίμηση καταδεικνύεται ότι πληρούνται όλα τα ουσιαστικά κριτήρια του άρθρου 3 της απόφασης του Συμβουλίου όσον αφορά την ενίσχυση κάλυψης του κόστους παραγωγής που θα χορηγηθεί βάσει του σχεδίου παύσης λειτουργίας.

3.3.2. Κρατική ενίσχυση για την κάλυψη έκτακτων δαπανών

(87) Σύμφωνα με το άρθρο 4 παράγραφος 1 της απόφασης του Συμβουλίου, οι κρατικές ενισχύσεις που χορηγούνται σε ανθρακωρυχεία για την κάλυψη των δαπανών οι οποίες προκύπτουν από την παύση λειτουργίας μονάδων παραγωγής άνθρακα και οι οποίες δεν έχουν σχέση με την τρέχουσα παραγωγή δύνανται να θεωρηθούν συμβατές με την εσωτερική αγορά, εφόσον το ύψος τους δεν υπερβαίνει τις δαπάνες αυτές.

(88) Οι έκτακτες δαπάνες που κοινοποιήθηκαν από τις ιταλικές αρχές καλύπτουν: — τις δαπάνες που προκύπτουν από την παύση λειτουργίας του ορυχείου, όπως ορίζονται στο σημείο 1 στοιχεία στ), ζ), η) και ιβ) του παραρτήματος της απόφασης του Συμβουλίου, — τις κοινωνικές δαπάνες και τις δαπάνες που προκύπτουν από τα προγράμματα επαγγελματικής επανεκπαίδευσης του προσωπικού μετά την παύση λειτουργίας του ορυχείου, όπως ορίζονται στο σημείο 1 στοιχεία β) και δ) του παραρτήματος της απόφασης.

(89) Η Επιτροπή σημειώνει ότι η Ιταλία δεν προβλέπει τη χορήγηση ενίσχυσης η οποία θα υπερέβαινε τις δαπάνες που προκύπτουν από την παύση λειτουργίας της μονάδας παραγωγής άνθρακα. Επιπλέον, οι προβλεπόμενες έκτακτες δαπάνες και οι κατηγορίες δαπανών που προβλέπεται να καλυφθούν αντιστοιχούν σε επιλέξιμες κατηγορίες που ορίζονται στο παράρτημα της απόφασης του Συμβουλίου, για τους σκοπούς του άρθρου 4. Σύμφωνα με το σχέδιο παύσης λειτουργίας, προϋπόθεση για τη χορήγηση της ενίσχυσης αποτελεί η προσκόμιση δικαιολογητικών εγγράφων.

(90) Η ενίσχυση για την κάλυψη έκτακτων δαπανών θα συνεχίσει να είναι αναγκαία και μετά την παύση της παραγωγής το 2018. Σε κάθε περίπτωση, η ενίσχυση θα χορηγείται έως το 2027, συνεπώς πριν από τη λήξη ισχύος της απόφασης του Συμβουλίου.

(91) Θεωρητικά, μπορούν να παραχθούν έσοδα από την πώληση των τεχνικών εγκαταστάσεων και μηχανημάτων. Ωστόσο, σύμφωνα με την Ιταλία, κάτι τέτοιο είναι απίθανο δεδομένης της ηλικίας που θα έχουν τα στοιχεία αυτά στο τέλος του 2018. Επιπροσθέτως, ακόμη και αν οι τεχνικές εγκαταστάσεις και τα μηχανήματα είχαν έστω κάποια μικρή υπολειμματική αξία, δεν θα ήταν δυνατή η πώλησή τους λόγω της συμφωνίας μεταξύ της Carbosulcis και του δήμου της Gonnessa της 15ης Φεβρουαρίου 1990. Στο άρθρο 16 της συμφωνίας προβλέπεται ότι η Carbosulcis δεσμεύεται ότι με την παύση της εξορυκτικής δραστηριότητας όλα τα ακίνητα και κινητά περιουσιακά στοιχεία (γραφεία, υπηρεσίες, τεχνικές εγκαταστάσεις και μηχανήματα εξόρυξης άνθρακα κ.λπ.) θα διατηρηθούν σύμφωνα με την αρχική αρχιτεκτονική, ούτως ώστε το ορυχείο και οι εγκαταστάσεις του να διατηρηθούν ως ιστορικό τοπικό μνημείο.

(92) Κατά συνέπεια, όλες οι τεχνικές εγκαταστάσεις και τα μηχανήματα θα τεθούν εκτός λειτουργίας και θα χρησιμοποιηθούν για τη δημιουργία μουσείου και βιομηχανικού αρχαιολογικού χώρου, θα διατηρηθούν δε ως ιστορικό τοπικό μνημείο.

(93) Οι ιταλικές αρχές υποστηρίζουν ότι δεν είναι δυνατό να αναμένεται ότι η σφράγιση του ορυχείου και ο περιβαλλοντικός καθαρισμός θα οδηγήσουν σε αύξηση της αξίας του γεωτεμαχίου, διότι πέραν των περιοχών που θα χρησιμοποιηθούν για τις εγκαταστάσεις παραγωγής ενέργειας από ανανεώσιμες πηγές, η τοποθεσία θα μετατραπεί σε εγκαταλελειμμένη βιομηχανική έκταση και δεν μπορεί να προβλεφθεί καμία περαιτέρω χρήση της.

(94) Εκτός των περιοχών που θα χρησιμοποιηθούν για τις εγκαταστάσεις παραγωγής από ανανεώσιμες πηγές ενέργειας, μετά τον καθαρισμό της έκτασης, ο χώρος θα διατηρηθεί στην υφιστάμενη κατάστασή του, προκειμένου να διατηρηθεί η ιστορική μνήμη της εξορυκτικής βιομηχανίας, όπως προβλέπεται στη συμφωνία μεταξύ της Carbosulcis και του δήμου της Gonnessa. Σε κάθε περίπτωση, όσον αφορά τις δαπάνες που αναφέρονται στο σημείο 1 στοιχείο η) του παραρτήματος της απόφασης του Συμβουλίου, η Carbosulcis δεν είναι ιδιοκτήτρια του γεωτεμαχίου και δεν επωφελείται από τυχόν αύξηση της αξίας του (9).

(95) Οι ιταλικές αρχές επιβεβαιώνουν ότι οι δαπάνες που καλύπτονται από την ενίσχυση δεν σχετίζονται με τη χρηματοδότηση δαπανών που προκύπτουν από περιπτώσεις μη συμμόρφωσης με περιβαλλοντικές κανονιστικές διατάξεις, όπως οι εξής: — οδηγία 2006/21/ΕΚ του Ευρωπαϊκού Κοινοβουλίου και του Συμβουλίου (10), — οδηγία 2004/35/ΕΚ του Ευρωπαϊκού Κοινοβουλίου και του Συμβουλίου (11), — οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (12), — οδηγία 92/43/ΕΟΚ του Συμβουλίου (13), — οδηγία 85/337/ΕΟΚ του Συμβουλίου (14).

(96) Η ενίσχυση δεν θα συνδυαστεί με άλλες κρατικές ενισχύσεις κατά την έννοια του άρθρου 107 παράγραφος 1 της ΣΛΕΕ ή με άλλες μορφές χρηματοδότησης από την Ευρωπαϊκή Ένωση για τις ίδιες επιλέξιμες δαπάνες (άρθρο 5 της απόφασης του Συμβουλίου). Η Επιτροπή επιθυμεί, επιπλέον, να υπενθυμίσει στις ιταλικές αρχές ότι σε περίπτωση συγχρηματοδότησης μέσω των διαρθρωτικών ταμείων της Ένωσης, επιβάλλεται η τήρηση των κανόνων που ισχύουν για τα εν λόγω ταμεία.

(97) Επιπροσθέτως, σύμφωνα με το άρθρο 5 της απόφασης του Συμβουλίου, όλες οι ενισχύσεις που λαμβάνει το ορυχείο Nuraxi Figus πρέπει να αναγράφονται στον λογαριασμό κερδών και ζημιών ως χωριστό έσοδο διακριτό από τον κύκλο εργασιών. Η Carbosulcis οφείλει επίσης να τηρεί χωριστούς λογαριασμούς για τις εργασίες παραγωγής και για τις εργασίες κλεισίματος (άρθρο 6). Συνεπώς, προκύπτει ότι η ενίσχυση πληροί τις προϋποθέσεις που καθορίζονται στην απόφαση του Συμβουλίου όσον αφορά τη σώρευση και την τήρηση χωριστών λογαριασμών του δικαιούχου, σε περίπτωση που ασκούνται οποιεσδήποτε άλλες οικονομικές δραστηριότητες που δεν σχετίζονται με την εξόρυξη άνθρακα.

(98) Η Ιταλία υπέβαλε πολύ αναλυτικές πληροφορίες στο πλαίσιο της κοινοποίησης του σχεδίου παύσης λειτουργίας. Ειδικότερα, η Ιταλία προσκόμισε λεπτομερείς εκτιμήσεις κόστους για το ορυχείο, με ανάλυση ανά επιμέρους στοιχεία, για κάθε έτος που καλύπτεται από το σχέδιο παύσης λειτουργίας. Η Επιτροπή είναι της άποψης ότι οι πληροφορίες που παρασχέθηκαν από την Ιταλία (συμπεριλαμβανομένων των στοιχείων που περιέχονται στο παράρτημα 1 και στο παράρτημα 2 της παρούσας απόφασης) ανταποκρίνονται επίσης στις απαιτήσεις του άρθρου 7 παράγραφος 4 της απόφασης του Συμβουλίου για το σύνολο της περιόδου που καλύπτεται από το μέτρο.

(99) Επιπλέον, σύμφωνα με το άρθρο 7 παράγραφος 5 της απόφασης του Συμβουλίου, οι ιταλικές αρχές δεσμεύτηκαν να διασφαλίσουν ότι οι λογαριασμοί του ορυχείου θα κοινοποιούνται στην Ευρωπαϊκή Επιτροπή εντός έξι μηνών από το τέλος κάθε περιόδου αναφοράς.

(100) Συνεπώς, προκύπτει ότι η ενίσχυση πληροί τις συναφείς προϋποθέσεις που καθορίζονται στην απόφαση του Συμβουλίου.

(101) Ως εκ τούτου, η Επιτροπή καταλήγει στο συμπέρασμα ότι τόσο το σχέδιο παύσης λειτουργίας όσο και η ενίσχυση που έχει ήδη χορηγηθεί και εκείνη που προτείνεται να χορηγηθεί μπορούν να εγκριθούν.

4. ΣΥΜΠΕΡΑΣΜΑ

(102) Η Επιτροπή εκφράζει τη λύπη της για το γεγονός ότι η Ιταλία έθεσε σε εφαρμογή μέρος της ενίσχυσης κατά παράβαση του άρθρου 108 παράγραφος 3 της Συνθήκης για τη λειτουργία της Ευρωπαϊκής Ένωσης.

(103) Ωστόσο, η Επιτροπή αποφάσισε ότι η ενίσχυση που χορηγείται στην Carbosulcis από την 1η Ιανουαρίου 2011 έως την 31η Δεκεμβρίου 2027 μπορεί να θεωρηθεί συμβιβάσιμη με την εσωτερική αγορά δυνάμει της απόφασης του Συμβουλίου.

(104) Η Επιτροπή υπενθυμίζει στις ιταλικές αρχές ότι, σύμφωνα με το άρθρο 108 παράγραφος 3 της ΣΛΕΕ, κάθε σχέδιο για αναχρηματοδότηση, τροποποίηση ή μεταβολή του εν λόγω μέτρου πρέπει να κοινοποιηθεί στην Επιτροπή δυνάμει του κανονισμού (ΕΚ) αριθ. 794/2004 της Επιτροπής (15). Επιπλέον, σε περίπτωση τροποποιήσεων του σχεδίου παύσης λειτουργίας, πρέπει να υποβληθούν σχετικές κοινοποιήσεις σύμφωνα με το άρθρο 7 παράγραφος 3 της απόφασης του Συμβουλίου. Σύμφωνα με το άρθρο 7 παράγραφος 4, κοινοποιήσεις πρέπει επίσης να υποβληθούν εάν η ενίσχυση που σκοπεύει να χορηγήσει η Ιταλία στη βιομηχανία άνθρακα στη διάρκεια ενός οικονομικού έτους άνθρακα υπερβαίνει τα ποσά που εγκρίνονται στην παρούσα απόφαση ή εάν τα στοιχεία υπολογισμού του προβλεπόμενου κόστους παραγωγής για τα οποία προβλέπεται η χορήγηση ενίσχυσης στο σχέδιο παύσης λειτουργίας διαφέρουν από εκείνα που αναφέρονται στην παρούσα κοινοποίηση. Η Ιταλία θα πρέπει να υποβάλει χωριστές ετήσιες κοινοποιήσεις στις περιπτώσεις όπου υπάρχει απόκλιση μεταξύ των ετήσιων μέτρων και του εγκεκριμένου σχεδίου παύσης λειτουργίας. Οφείλει δε να ενημερώνει δεόντως την Επιτροπή για το ποσό και τον υπολογισμό των ενισχύσεων που κατέβαλε πράγματι κάθε έτος έως τη λήξη του σχεδίου παύσης λειτουργίας, όπως ορίζεται στο άρθρο 7 παράγραφος 5 της απόφασης του Συμβουλίου.

(105) Η Επιτροπή υπενθυμίζει επίσης στις ιταλικές αρχές ότι οφείλουν, σύμφωνα με το άρθρο 7 παράγραφος 5 της απόφασης του Συμβουλίου, να ενημερώνουν την Επιτροπή για το ποσό και τον υπολογισμό των ενισχύσεων που κατέβαλαν πράγματι στη διάρκεια ενός οικονομικού έτους άνθρακα το αργότερο εντός έξι μηνών από το τέλος του εν λόγω έτους. Οι ιταλικές αρχές ενημερώνουν επίσης την Επιτροπή για τυχόν αναπροσαρμογές που επήλθαν στη διάρκεια ενός δεδομένου οικονομικού έτους άνθρακα ως προς τα ποσά που είχαν καταβληθεί αρχικά, πριν από το τέλος του επόμενου οικονομικού έτους άνθρακα.

(106) Σύμφωνα με το άρθρο 3 παράγραφος 3 της απόφασης του Συμβουλίου, εάν το ορυχείο στο οποίο χορηγούνται ενισχύσεις δεν κλείσει κατά την ημερομηνία που ορίζεται στο σχέδιο παύσης λειτουργίας το οποίο ενέκρινε η Επιτροπή, η Ιταλία ανακτά όλες τις χορηγηθείσες ενισχύσεις για το σύνολο της περιόδου που καλύπτει το σχέδιο παύσης λειτουργίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κρατική ενίσχυση την οποία χορήγησε η Ιταλία στην Carbosulcis S.p.A. σύμφωνα με το σχέδιο παύσης λειτουργίας που υποβλήθηκε στις 9 Απριλίου 2014, όπως τροποποιήθηκε στις 17 Ιουλίου 2014, είναι συμβιβάσιμη με την εσωτερική αγορά δυνάμει της απόφασης 2010/787/ΕΕ.

Άρθρο 2

Η παρούσα απόφαση απευθύνεται στην Ιταλική Δημοκρατία.

Βρυξέλλες, 1η Οκτωβρίου 2014. Για την Επιτροπή Joaquín ALMUNIA Αντιπρόεδρος

(1) ΕΕ L 336 της 21.12.2010, σ. 24 (η «απόφαση του Συμβουλίου»). Από την 1η Δεκεμβρίου 2009, τα άρθρα 87 και 88 της Συνθήκης ΕΚ αντικαταστάθηκαν, αντιστοίχως, από τα άρθρα 107 και 108 της Συνθήκης για τη λειτουργία της Ευρωπαϊκής Ένωσης («ΣΛΕΕ»). Οι δύο δέσμες διατάξεων είναι κατ' ουσίαν ταυτόσημες. Για τους σκοπούς της παρούσας απόφασης, οι παραπομπές στα άρθρα 107 και 108 της ΣΛΕΕ θεωρούνται, κατά περίπτωση, ως παραπομπές στα άρθρα 87 και 88 αντιστοίχως της Συνθήκης ΕΚ. Η ΣΛΕΕ εισήγαγε επίσης ορισμένες αλλαγές στην ορολογία, όπως η αντικατάσταση του όρου «Κοινότητα» από τον όρο «Ένωση» και του όρου «κοινή αγορά» από τον όρο «εσωτερική αγορά». Στην παρούσα απόφαση χρησιμοποιείται η ορολογία της ΣΛΕΕ.

(2) ΕΕ C 20 της 23.1.2013, σ. 1.

(3) Δημοσιεύθηκε στο Supplemento Ordinario της Gazzetta Ufficiale αριθ. 111 της 14ης Μαΐου 2005.

(4) Βλέπε υποσημείωση 2.

(5) Κανονισμός αριθ. 1, της 15ης Απριλίου 1958, περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (ΕΕ 17 της 6.10.1958, σ. 385/58).

(6) Άρθρο 3 του νόμου αριθ. 351, της 27ης Ιουνίου 1985, για τη θέσπιση κανόνων για την επανέναρξη εκμετάλλευσης της ανθρακοφόρου λεκάνης στο Sulcis «norme per la riattivazione del bacino carbonifero del Sulcis: è consentito impiegare il carbone del bacino carbonifero del Sulcis nelle centrali termoelettriche e negli impianti di produzione combinata e non di energia elettrica e vapore esclusivamente ubicati in Sardegna, nonché negli impianti industriali, pure ubicati in Sardegna nei quali durante il processo produttivo o di combustione lo zolfo viene fissato, fissato e combinato ovvero combinato con il prodotto che si ottiene».

(7) Υπόθεση SA. 18869 (N 92/05) Κρατική ενίσχυση στον κλάδο του άνθρακα — Ουγγαρία, υπόθεση SA.33033 Εθνική εταιρεία λιθάνθρακα του Petrosani — Ρουμανία, και υπόθεση SA.33861 (12/N) Ενίσχυση για τη διευκόλυνση της παύσης λειτουργίας ανθρακωρυχείων — Ουγγαρία.

(8) Ανακοίνωση της Επιτροπής για τον καθορισμό των εφαρμοστέων κανόνων για την αξιολόγηση παράνομης κρατικής ενίσχυσης (ΕΕ C 119 της 22.5.2002, σ. 22).

(9) Επί του παρόντος η Carbosulcis είναι ιδιοκτήτρια 200 εκταρίων επί των οποίων βρίσκονται γραφεία και τεχνικές εγκαταστάσεις, ενώ το ορυχείο καλύπτει έκταση 5 940 εκταρίων.

(10) Οδηγία 2006/21/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, σχετικά με τη διαχείριση των αποβλήτων της εξορυκτικής βιομηχανίας και την τροποποίηση της οδηγίας 2004/35/ΕΚ — Δήλωση του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 102 της 11.4.2006, σ. 15).

(11) Οδηγία 2004/35/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με την περιβαλλοντική ευθύνη όσον αφορά την πρόληψη και την αποκατάσταση περιβαλλοντικής ζημίας (ΕΕ L 143 της 30.4.2004, σ. 56).

(12) Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).

(13) Οδηγία 92/43/ΕΟK του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206 της 22.7.1992, σ. 7).

(14) Οδηγία 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (ΕΕ L 175 της 5.7.1985, σ. 40).

(15) Κανονισμός (ΕΚ) αριθ. 794/2004 της Επιτροπής, της 21ης Απριλίου 2004, σχετικά με την εφαρμογή του κανονισμού (ΕΕ) 2015/1589 του Συμβουλίου περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωση (ΕΕ L 140 της 30.4.2004, σ. 1).

ΠΑΡΑΡΤΗΜΑ 1 Χώρα: ΙΤΑΛΙΑ Ανθρακοφόρος λεκάνη SULCIS Εταιρεία CARBOSULCIS SPA Υπόγεια μονάδα παραγωγής: Ορυχείο NURAXI FIGUS – Monte Sinni Στοιχεία 2011 Στοιχεία 2012 Εκτιμώμενα στοιχεία 2013 Εκτιμώμενα στοιχεία 2014 Εκτιμώμενα στοιχεία 2015 Εκτιμώμενα στοιχεία 2016 Εκτιμώμενα στοιχεία 2017 Εκτιμώμενα στοιχεία 2018 1. ΓΕΝΙΚΕΣ ΠΛΗΡΟΦΟΡΙΕΣ α) Υπόγεια παραγωγή [ΤΙΑ] '000 […] (1) […] […] […] […] […] […] […] β) Απόδοση (ΤΙΑ/έτος/μονάδα εργασίας) […] […] […] […] […] […] […] […] γ) Μέση κατώτερη θερμογόνος δύναμη [kcal] […] […] […] […] […] […] […] […] δ) Μέσος αριθμός εγγεγραμμένων εργαζομένων […] […] […] […] […] […] […] […] 2. ΚΟΣΤΟΣ ΠΑΡΑΓΩΓΗΣ α) Κόστος εργασίας [EUR/ΤΙΑ] […] […] […] […] […] […] […] […] β) Κόστος υλικών [EUR/ΤΙΑ] […] […] […] […] […] […] […] […] γ) Άμεση απόσβεση σύμφωνα με τους κανονικούς λογιστικούς κανόνες [EUR/ΤΙΑ] […] […] […] […] […] […] […] […] δ) Απόδοση κεφαλαίου [EUR/ΤΙΑ] […] […] […] […] […] […] […] […] ε) Κόστος μεταφοράς στον τόπο παράδοσης [EUR/ΤΙΑ] […] […] […] […] […] […] […] […] στ) Γενικά έξοδα εταιρείας [EUR/ΤΙΑ] […] […] […] […] […] […] […] […] ζ) Άλλα έξοδα [EUR/ΤΙΑ] […] […] […] […] […] […] […] […] η) Αύξηση πάγιου ενεργητικού [EUR/ΤΙΑ] […] […] […] […] […] […] […] […] θ) Κόστος διάθεσης αποβλήτων [EUR/ΤΙΑ] […] […] […] […] […] […] […] […] η) Κόστος που συνδέεται με την τρέχουσα παραγωγή (ανά παραγόμενο τόνο ισοδύναμου άνθρακα) […] […] […] […] […] […] […] […] 3. ΠΑΡΑΔΟΣΕΙΣ ΚΑΙ ΕΣΟΔΑ — Πληροφορίες που αφορούν ειδικά τις παραδόσεις σε θερμοηλεκτρικούς σταθμούς: — παραγωγή κατά το οικονομικό έτος αναφοράς άνθρακα [ΤΙΑ] […] […] […] […] […] […] […] […] — μεταβολή αποθεμάτων [ΤΙΑ] […] […] […] α) Σύνολο […] […] […] […] […] […] […] […] — Απόδοση: — παραγωγή κατά το οικονομικό έτος αναφοράς άνθρακα [EUR/ΤΙΑ] […] […] […] […] […] […] — μεταβολή αποθεμάτων [EUR/ΤΙΑ] […] β) Μέση τιμή πωλήσεων [EUR/ΤΙΑ] […] […] […] […] […] […] […] […] 4. ΠΡΟΤΕΙΝΟΜΕΝΗ ΕΝΙΣΧΥΣΗ α) Ζημία τρέχουσας παραγωγής [EUR/ΤΙΑ] […] […] […] […] […] […] […] […] β) Ζημία τρέχουσας παραγωγής [EUR] […] […] […] […] […] […] […] […] γ) Προτεινόμενη ενίσχυση [EUR/ΤΙΑ] […] […] […] […] […] […] […] […] δ) Προτεινόμενη ενίσχυση [EUR] […] […] […] […] […] […] […] […] ΣΗΜ. Τα στοιχεία που παρατίθενται με κόκκινο χρώμα είναι εκείνα που προκύπτουν από την ανακατάταξη των λογαριασμών κερδών και ζημιών για το 2011 και το 2012. (1) Επαγγελματικό απόρρητο.